
Az izom differenciálódást és a sarcomer képződést szabályozó IV-es kollagén peptid domain-ek azonosítása interallélikus komplementáció révén

Bevezetés: A legújabb klinikai adatok és egér genetikai tanulmányok azt mutatják, hogy a COL4A1 mutációk következtében létrejövő alapmembrán defektusok – többek között - izomgyengeséget, kontraktúrákat, görcsöket, izomdisztrófiát és atrófiát okoznak. A jelenség mélyreható tanulmányozása még hiányzik és az izom specifikus pathomechanizmus jelentős részletei is felderítetlenek maradtak. Ebben a tanulmányban a Drosophila col4a1 mutánsok allél sora segítségével trans-heterozigótákat, kettős mutánsokat állítottunk elő.
Célkitűzés: Az izom differenciálódást és a sarcomer képződést szabályozó IV-es kollagén peptid domain-ek azonosítását tűztük ki célul. Ezek azonosítását a col4a1 gént érintő tranzíciók (G->A csere) ismerete, valamint az eltérő mutánsok interallélikus komplementációját követően kialakult fenotípus jellegzetességei teszik lehetővé.
Módszerek: A rendelkezésünkre álló nyolc kollagén mutáns törzset kereszteztük egymással minden kombinációban, és a megszülető F1 generációban, col4a1 génre nézve trans-heterozigóta kettős mutáns nőstényekből izolált commonis oviductus és utóbélből származó szövetmintákkal dolgoztunk tovább, melyeket specifikus ellenanyaggal és fluoreszcens festéssel tettünk láthatóvá immunhisztokémiai módszerekkel.
Eredmények: A kettős mutánsok jellegzetes fenotípusa a centronukleáris/myofibrilláris myopathia, a sarcomer szerveződés elmaradása, az izom rostok differenciálatlan állapota. A mutációval érintett peptidek direkt vagy indirekt integrin kötő helyek, illetve a kollagén trimer stabilitását, valamint a hármas helix összeszerelődését érintik.
Következtetések: A col4a1 mutációk által kifejtett genetikai inzultus az izom differenciálódás és a sarcomer képződés eddig ismeretlen kóroki tényezőjeként azonosítja a IV-es típusú kollagént, és a fehérjén belül az ebben részvevő peptid domain-eket. 



